KOMMISSIONENS FORORDNING (EF) Nr. 1717/96 af 29. august 1996 om indledning af en undersøgelse vedrørende omgåelse af de antidumpingforanstaltninger, der indførtes ved Rådets forordning (EØF) nr. 993/93 på importen af visse elektroniske vægte med oprindelse i Japan, ved import af samme vare samlet i og/eller omladet via Indonesien og om at gøre sidstnævnte import til genstand for registrering

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 13 og 14,

efter konsultation i Det Rådgivende Udvalg, og

ud fra følgende betragtninger:

A. ANMODNING

(1) Kommissionen har modtaget en anmodning i henhold til artikel 13, stk. 3, i forordning (EF) nr. 384/96 (i det følgende benævnt »grundforordningen«) om at undersøge den påståede omgåelse, der foretages af TEC Corporation, Tokyo (i det følgende benævnt »TEC«) i forbindelse med den antidumpingtold, der indførtes med hensyn til dette selskab ved Rådets forordning (EØF) nr. 993/93 (2) på importen af visse elektroniske vægte med oprindelse i Japan, ved samleprocesser i og/eller omladning via Indonesien af samme vare, som senere eksporteres til Fællesskabet, for at gøre importen af disse elektroniske vægte til genstand for registrering af toldmyndighederne i henhold til artikel 14, stk. 5, i grundforordningen og for at foreslå Rådet at udvide ovennævnte antidumpingtold til sidstnævnte import, hvor dette er berettiget.

B. INDGIVEREN AF ANMODNINGEN

(2) Anmodningen er indgivet den 19. juli 1996 af følgende selskaber:

Bizerba GmbH & Co. KG, Campesa SA, Dataprocess SpA, Dataprocess Industria SpA, Testut SA, Lutrana SA, GEC Avery Ltd, Maatschappij Van Berkel's Patent BV og Brevetti van Berkel SpA.

Ifølge anmodningen er disse selskaber alle producenter af elektroniske vægte til brug i detailhandelen, og deres samlede produktion udgør næsten 65 % af den samlede produktion i Fællesskabet af sådanne vægte.

C. VARE

(3) Den pågældende vare er elektroniske vægte til brug i detailhandelen med numerisk angivelse af vægt, enhedspris og pris at betale (med eller uden printeranordning for disse tre angivelser) (i det følgende benævnt »elektroniske vægte«). Denne vare tariferes i øjeblikket under KN-kode 8423 81 50. Denne kode angives kun til orientering og har ingen bindende virkning med hensyn til varernes tarifering.

D. BEVIS

(4) Anmodningen indeholder i henhold til artikel 13 i grundforordningen tilstrækkeligt bevis for, at antidumpingtolden på importen af elektroniske vægte fremstillet af TEC og med oprindelse i Japan omgås ved samleprocesser i og/eller omladning via Indonesien af elektroniske vægte, som senere eksporteres til Fællesskabet.

(5) Beviserne er følgende:

a) Siden indledningen af den sidste antidumpingundersøgelse vedrørende importen af elektroniske vægte med oprindelse i Japan den 26. februar 1991 er der sket en klar ændring i mønstret for handelen mellem Japan, Indonesien og Fællesskabet. Importen til Fællesskabet af elektroniske vægte fra Japan er faldet fra 25 470 enheder i 1992 til 652 enheder i første halvdel af 1995, medens importen af samme vare fra Indonesien er steget fra 0 i 1993 til mere end 1 000 enheder i første halvdel af 1995.

Klagerne hævder, at alle elektroniske vægte, der indføres til Fællesskabet fra Indonesien er TEC-mærkevarer. Denne ændring i handelsmønstret fremgår særlig tydeligt ved en undersøgelse af TEC's import af elektroniske vægte til Det Forenede Kongerige: i 1994 importeredes 275 enheder fra Japan og 300 enheder fra Indonesien, hvorimod der i 1995 næsten ikke registreres nogen import fra Japan, men 800 enheder fra Indonesien.

Det påstås, at denne stigning i handelsmønstret skyldes praksis, forarbejdning eller bearbejdning, for hvilken der ikke foreligger nogen tilstrækkelig gyldig grund eller økonomisk begrundelse ud over antidumpingtoldens eksistens. Omgåelse via Indonesien skulle bestå i samleprocesser og/eller omladning af elektroniske vægte, hvor de fleste af de respektive dele, der anvendes i samleprocessen og/eller i den færdige vare, som omlades via Indonesien, faktisk har oprindelse i Japan og importeres fra TEC. Det påstås endvidere, at besparelserne i lønomkostningerne til samling/omladning i Indonesien ikke kan opveje ekstraomkostningerne til håndtering, kontrol og transport i forbindelse med disse samleprocesser og/eller omladninger. Følgelig tjener samleprocesserne i Indonesien kun til at undgå en antidumpingtold, der er pålagt importen af elektroniske vægte med oprindelse i Japan med hensyn til TEC.

b) Anmodningen indeholder desuden bevis for, at de afhjælpende virkninger af antidumpingtolden undergraves i henseende til mængder og navnlig priser på den vare, der eksporteres fra Indonesien. Dette forhindrer erhvervsgrenen i Fællesskabet i at opnå en rimelig fortjeneste, der vil gøre det muligt for den at holde trit med den hurtige teknologiske udvikling i elektronikindustrien.

c) Endelig indeholder anmodningen bevis for, at de priser, til hvilke elektroniske vægte importeret fra Indonesien sælges i Fællesskabet, er lavere end det ikke-dumping niveau for eksportpriser, der blev fastsat i antidumpingundersøgelsen vedrørende elektroniske vægte samlet i Japan.

E. PROCEDURE

(6) På baggrund af de beviser, der er indeholdt i anmodningen, har Kommissionen konkluderet, at der foreligger tilstrækkelige beviser til at berettige indledningen af en undersøgelse i henhold til artikel 13, stk. 3, i grundforordningen samt til at gøre import til Fællesskabet af elektroniske vægte fra Indonesien til genstand for registrering i overensstemmelse med artikel 14, stk. 5, i nævnte forordning.

i) Spørgeskemaer

(7) For at indhente de oplysninger, som den anser for nødvendige for undersøgelsen, vil Kommissionen sende spørgeskemaer til TEC samt til det indonesiske selskab, der er nævnt i anmodningen, og som det påstås er involveret i samle- og/eller omladningsprocesser. Der kan også efter behov indhentes oplysninger fra producenter i Fællesskabet.

(8) Andre interesserede parter, som kan godtgøre, at de sandsynligvis vil blive berørt af resultatet af undersøgelsen, bør anmode Kommissionen om et spørgeskema senest 15 dage efter offentliggørelsen af denne forordning i De Europæiske Fællesskabers Tidende. Alle anmodninger om spørgeskemaer fremsættes skriftligt til nedenstående adresse med angivelse af navn, adresse samt telefon- og telefaxnummer på den part, der indgiver anmodningen.

Myndighederne i Japan og Indonesien vil blive underrettet om indledningen af undersøgelsen og vil modtage en genpart af anmodningen.

ii) Certifikater for ikke-omgåelse

(9) I overensstemmelse med artikel 13, stk. 4, i grundforordningen kan der udstedes certifikater, der fritager importen af den pågældende vare fra registrering, eller der kan træffes foranstaltninger af toldmyndighederne over for importørerne, når importen ikke indebærer en omgåelse.

Da udstedelsen af sådanne certifikater kræver forudgående bemyndigelse fra Fællesskabets institutioner, bør anmodninger om sådan bemyndigelse indgives til Kommissionen så hurtigt som muligt i løbet af undersøgelsen, således at der kan blive taget hensyn til disse anmodninger på grundlag af en grundig vurdering af deres berettigelse.

F. FRIST

(10) Af hensyn til en forsvarlig forvaltning bør der fastsættes en periode, inden for hvilken interesserede parter kan tilkendegive deres synspunkter skriftligt, under forudsætning af, at de kan godtgøre, at de sandsynligvis vil blive berørt af resultatet af undersøgelsen. Der bør også fastsættes en periode, inden for hvilken interesserede parter kan fremsætte en skriftlig anmodning om at blive hørt samt påvise, at der er særlige grunde til, at de bør høres.

Det bør desuden fastslås, at i tilfælde, hvor en af de berørte parter nægter adgang til nødvendige oplysninger eller på anden måde undlader at meddele dem inden for den fastsatte frist eller lægger væsentlige hindringer i vejen for undersøgelsen, kan der i overensstemmelse med artikel 18 i grundforordningen træffes midlertidige eller endelige afgørelser, positive eller negative, på grundlag af de foreliggende faktiske oplysninger -

UDSTEDT FØLGENDE FORORDNING:

Artikel 1

Der indledes en undersøgelse i henhold til artikel 13 i forordning (EF) nr. 384/96 vedrørende importen til Fællesskabet fra Indonesien af elektroniske vægte til brug i detailhandelen med numerisk angivelse af vægt, enhedspris og pris at betale (med eller uden printeranordning for disse tre angivelser), henhørende under KN-kode ex 8423 81 50 (Taric-kode 8423 81 50*10).

Artikel 2

Toldmyndighederne pålægges i henhold til artikel 13, stk. 3, og artikel 14, stk. 5, i forordning (EF) nr. 384/96 at tage de nødvendige skridt til at registrere importen fra Indonesien af den i artikel 1 omhandlede vare for at sikre, at der senere kan ske en opkrævning af antidumpingtolden på denne vare fra datoen for registreringen, hvis antidumpingtolden på importen af elektroniske vægte til brug i detailhandelen med oprindelse i Japan med hensyn til TEC Corporation, Tokyo, bliver udvidet til også at gælde importen af denne vare fra Indonesien.

Registreringen ophører ni måneder efter datoen for denne forordnings ikrafttræden.

Importerede varer gøres ikke til genstand for registrering, hvis de ledsages af et toldcertifikat udstedt i overensstemmelse med artikel 13, stk. 4, i forordning (EF) nr. 384/96.

Artikel 3

1. Interesserede parter kan, hvis deres bemærkninger skal tages i betragtning under undersøgelsen, give sig til kende, fremlægge deres synspunkter skriftligt, indgive oplysninger og anmode om at blive hørt af Kommissionen senest 40 dage fra datoen for offentliggørelsen af denne forordning i De Europæiske Fællesskabers Tidende. Denne frist gælder også for alle andre interesserede parter, som ikke er anført i anmodningen, og det er følgelig i disse parters interesse at kontakte Kommissionen omgående.

2. Der kan anmodes om spørgeskemaer hos Kommissionen inden 15 dage fra offentliggørelsen af denne forordning i De Europæiske Fællesskabers Tidende.

3. Alle oplysninger vedrørende sagen, alle anmodninger om at blive hørt eller om et spørgeskema samt anmodninger om bemyndigelse til certifikater for ikke-omgåelse sendes til følgende adresse:

Europa-Kommissionen

Generaldirektoratet for Eksterne Forbindelser: Handelspolitik, Forbindelser med Nordamerika, Fjernøsten, Australien og New Zealand

Direktorat I-C

Rue de la Loi/Wetstraat 200

B-1049 Bruxelles/Brussel (3).

Artikel 4

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 29. august 1996.

På Kommissionens vegne

Leon BRITTAN

Næstformand

(1) EFT nr. L 56 af 6. 3. 1996, s. 1.

(2) EFT nr. L 104 af 29. 4. 1993, s. 4.

(3) Telefax: (32-2) 295 65 05.